Hauge signerte for fem år med Milan

Jens Petter Hauge har signert en femårskontrakt med den italienske storklubben AC Milan. Både Milan og Bodø/Glimt bekrefter dette på sine nettsider. 20-åringen reiste ned til Milano tirsdag og fullførte de medisinske testene onsdag.



– Det føles veldig bra, og ikke minst veldig riktig, forteller Hauge til Glimts nettside.



– Jeg håper å få et internasjonalt nivå på spillet mitt. Jeg føler at jeg kommer inn i en gruppe hvor jeg har noe jeg kan bidra med. Det er en gruppe som er veldig lik Glimt sin, og jeg gleder meg veldig til å starte.



Dermed blir Hauge lagkamerat med blant annet Zlatan Ibrahimovic. Ryktene om at storklubben var interessert i den nå tidligere Glimt-spilleren, startet etter kvalifiseringskampen i Europaligaen, da Bodø/Glimt møtte den italienske klubben på San Siro. Milan skriver på sine nettsider at Hauge får draktnummer 15.